作者:宋之問
標題:入瀧州江
內容:孤舟泛盈盈，江流日縱橫。夜雜蛟螭寢，晨披瘴癘行。潭蒸水沫起，山熱火雲生。猿躩時能嘯，鳶飛莫敢鳴。海窮南徼盡，鄉遠北魂驚。泣向文身國，悲看鑿齒氓。地偏多育蠱，風惡好相鯨。餘本巖棲客，悠哉慕玉京。厚恩嘗願答，薄宦不祈成。違隱乖求志，披荒為近名。鏡愁玄發改，心負紫芝榮。運啟中興曆，時逢外域清。只應保忠信，延促付神明。